**Informacije o spremembah Zakona o dolgotrajni oskrbi – kaj zakon prinaša?**

**Sistemska ureditev dolgotrajne oskrbe in ustreznega financiranja je ena izmed prioritet te vlade. Demografske spremembe namreč niso vprašanje prihodnosti, ampak nas že prehitevajo. V Sloveniji moramo zagotavljati izvajanje dolgotrajne oskrbe, ki ljudem čim dlje omogoča samostojno in varno ter kakovostno življenje doma.**

V Sloveniji pred uveljavitvijo **Zakona o dolgotrajni oskrbi**, ki je bil sprejet decembra 2021, nismo imeli enotne definicije dolgotrajne oskrbe, prav tako področje ni bilo sistemsko urejeno oziroma se je urejalo v različnih predpisih.

Zakon o dolgotrajni oskrbi sicer vzpostavlja sistem dolgotrajne oskrbe kot **nov steber socialne varnosti**, vendar pa je v praksi neizvedljiv v časovnih okvirih, ki so si jih zastavili pripravljalci zakona, torej prejšnja vlada.

**Zakaj zamikamo izvajanje zakona za eno leto?**

Zakon o dolgotrajni oskrbi ne le, da pomanjkljivo ureja nekatera področja, ampak tudi ne predvideva dolgoročnega javnega financiranja dolgotrajne oskrbe. To prepušča sprejemu posebnega zakona o obveznem zavarovanju za dolgotrajno oskrbo, prav tako pa bistveno posega v organizacijo dela v institucijah. Zaradi pomanjkljive opredelitve vključitve v obvezno zavarovanje za dolgotrajno oskrbo je vprašljiv tudi status zavarovane osebe in posledično pridobitev pravic iz naslova Zakona o dolgotrajni oskrbi.

Julija 2022 je bil zato sprejet Predlog Zakona o spremembah in dopolnitvah Zakona o dolgotrajni oskrbi (v nadaljnjem besedilu: novela zakona), ki je datum začetka izvajanja zakona zamaknil na 1. 1. 2024 ter tako prinesel dodatni čas za pripravo nujnih sprememb za uveljavitev Zakona o dolgotrajni oskrbi in spremljajočih aktivnosti ter aktov.

Uvajanje Zakona o dolgotrajni oskrbi predstavlja veliko sistemsko spremembo, ki zahteva intenzivno sodelovanje in delovanje vseh za področje dolgotrajne oskrbe pomembnih deležnikov.V sklopu Ministrstva za zdravje je bila zato na novo vzpostavljena Služba za dolgotrajno oskrbo, ministrstvo pa pri iskanju rešitev tesno sodeluje tako z Ministrstvom za delo, družino in socialne zadeve ter tudi z ostalimi deležniki.

Z novelo Zakona o dolgotrajni oskrbi predlagamo, da se izvajanje zakona zamakne za eno leto, v vmesnem obdobju pa se dorečejo številna odprta vprašanja.

Med najbolj perečimi so vprašanja kadrov in oteženih pogojev njihovega zaposlovanja, vprašanje nabora storitev, ki ne zagotavlja varne in kakovostne oskrbe uporabnikov, vprašanje cene, saj zakon ne predvideva kritja realnih stroškov izvajalca in pomanjkljive pravne podlage, da bi ZZZS lahko izvajal naložene naloge.

Na predlog zakona, ki predvideva zamik, je razpisan referendum, na katerem bodo državljani odločali, ali so za uveljavitev sprememb zakona, ki jih je pripravila aktualna vlada. Zamik izvajanja zakona prinaša čas za nujno potrebne spremembe, da se v Zakonu o dolgotrajni oskrbi uredijo stabilno dolgoročno javno financiranje dolgotrajne oskrbe, status izvajalcev dolgotrajne oskrbe in enotne vstopne točke za ocenjevanje upravičenosti do dolgotrajne oskrbe.

**Zamik izvajanja Zakona o dolgotrajni oskrbi bo vladi omogočil, da bo ob sodelovanju ključnih deležnikov lahko dokončno uredila status zavarovanih oseb do dolgotrajne oskrbe ter zagotovila stabilno financiranje sistema dolgotrajne oskrbe. Tako bomo lahko vzpostavili bolj pregleden ter predvsem stabilen sistem dolgotrajne oskrbe v Sloveniji.**